CELEX: 32022R1180
Language: lt
Date: 2022-01-11 00:00:00
Title: Komisijos deleguotasis reglamentas (ES) 2022/1180 2022 m. sausio 11 d. kuriuo ištaisoma Europos Parlamento ir Tarybos direktyva 2009/45/EB dėl keleivinių laivų saugos taisyklių ir standartų

2022 7 11   
               
               
                  LT
               
               
                  Europos Sąjungos oficialusis leidinys
               
               
                  L 184/1
               
            
         KOMISIJOS DELEGUOTASIS REGLAMENTAS (ES) 2022/1180
         2022 m. sausio 11 d.
         kuriuo ištaisoma Europos Parlamento ir Tarybos direktyva 2009/45/EB dėl keleivinių laivų saugos taisyklių ir standartų
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. gegužės 6 d. Europos Parlamento ir Tarybos direktyvą 2009/45/EB dėl keleivinių laivų saugos taisyklių ir standartų (1), ypač į jos 10 straipsnio 2 ir 3 dalis,
         kadangi:
         
                     (1)
                  
                  
                     Komisijos deleguotajame reglamente (ES) 2020/411 (2) iš dalies keičiant Direktyvos 2009/45/EB I priedo 2 skirsnio II-1 skyriaus B dalį buvo padaryta klaida;
                  
               
                     (2)
                  
                  
                     Direktyvos 2009/45/EB su pakeitimais, padarytais Deleguotuoju reglamentu (ES) 2020/411, I priedo 2 skirsnio II-1 skyriaus B dalyje nenurodyta, kad 1974 m. lapkričio 1 d. Londone sudarytos Tarptautinės konvencijos dėl žmogaus gyvybės apsaugos jūroje (1974 m. SOLAS konvencija) su pakeitimais atitinkamos dalies taikymo B, C ir D kategorijų keleiviniams laivams sritis neapima 8.1 taisyklės;
                  
               
                     (3)
                  
                  
                     per derybas dėl Deleguotojo reglamento (ES) 2020/411 projekto ekspertai sutarė, kad 1974 m. SOLAS konvencijos II-1 skyriaus B dalyje išdėstytoje 8.1 taisyklėje įtvirtinti saugaus grįžimo į uostą reikalavimai neturėtų būti taikomi B, C ir D kategorijų keleiviniams laivams, nes tai būtų neproporcinga atsižvelgiant į aplinkybes, kuriomis plaukioja šių kategorijų laivai;
                  
               
                     (4)
                  
                  
                     todėl Direktyva 2009/45/EB turėtų būti atitinkamai ištaisyta,
                  
               PRIĖMĖ ŠĮ REGLAMENTĄ:
         
            1 straipsnis
            Direktyvos 2009/45/EB I priedo 2 skirsnio II-1 skyriaus B dalis pakeičiama taip:
            
               „B DALIS. NEAPGADINTO LAIVO STOVUMAS, DALIJIMAS SKYRIAIS IR AVARINIS LAIVO STOVUMAS
               Laivuose taikomi atitinkamų SOLAS su pakeitimais II-I skyriaus B–B-4 dalių nuostatų, išskyrus 8.1 taisyklę, reikalavimai.“
            
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. sausio 11 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 163, 2009 6 25, p. 1.
         
            (2)  2019 m. lapkričio 19 d. Komisijos deleguotasis reglamentas (ES) 2020/411, kuriuo dėl vidaus maršrutais plaukiojančių keleivinių laivų saugos reikalavimų iš dalies keičiama Europos Parlamento ir Tarybos direktyva 2009/45/EB dėl keleivinių laivų saugos taisyklių ir standartų (OL L 83, 2020 3 19, p. 1).